Ego Galterus, Dei gratia Lingonensis episcopus, notum fieri volo presentibus et futuris quod Guido, dominus de Sauz, per manum nostram dedit in elemosinam Deo et fratribus Templi, Bartholomeum, de Granceio, cum filiis et filiabus suis, quos et quas tunc habebat vel habere poterat, et cum omni possessione sua, tam mobili quam immobili. Dedit etiam et quemdam hominem quem idem Bartholomeus habebat in villa que dicitur Buxeretes, Haymonem et Burlee cum filiis et filiabus suis, et cum omni possessione sua. Hec elemosina eisdem fratribus Templi data est et confessa in presentia Hugonis, ducis Burgundie, videntibus hoc et laudantibus filiis ejusdem Guidone, Ottone atque Henrico, fratribus quoque ipsius, Milone, Lingonensi cantore, Girardo et Ebulone, militibus; Guillermo de Sauz presente et Odone, domino Granceii ad cujus casamentum hec eadem elemosina pertinebat. Laudavit etiam hoc Petronilla, uxor predicti Ottonis, Guido quoque filius ejus omnesque liberi ipsius. Hujus rei testes sunt Guido dominus Tilecastri; Kalo juvenis; Fulco de Bennoura; Guiardus de Bocenois; Terricus de Brognon; Renaldus de Vivers; Lambertus, prepositus Tilecastri; Seguinus, prepositus de Sauz; Alardus li Brabencons; Hoc autem totum ut ratum et inconcussum habeatur, sigilli nostri auctoritate munivimus et confirmavimus.